
[bookmark: TextBodyBegin]Европейският парламент,
–	като взе предвид предишните си резолюции относно Иран,
–	като взе предвид своята резолюция от 13 ноември 2025 г. относно преодоляването на транснационалните репресии срещу защитници на правата на човека[footnoteRef:1], [1:  	Приети текстове, P10_TA(2025)0258.] 

–	като взе предвид изявленията на председателя на Комисията Урсула фон дер Лайен и заместник-председателя на Комисията/върховен представител на Съюза по въпросите на външните работи и политиката на сигурност Кая Калас след жестоките репресии през януари 2026 г.,
–	като взе предвид присъждането на наградата „Сахаров“ за свобода на мисълта за 2023 г. на Джина Махса Амини и на движението „Жени, живот, свобода“ в Иран,
–	като взе предвид решението на председателя на Европейския парламент Роберта Мецола да забрани достъпа на всички дипломатически служители и представители на иранския режим до всички помещения на Парламента,
–	като взе предвид Хартата на основните права на Европейския съюз,
–	като взе предвид Международния пакт за граждански и политически права от 1966 г.,
–	като взе предвид глобалния режим на ЕС на санкции за нарушения на правата на човека,
–	като взе предвид насоките на ЕС относно насилието срещу жените и момичетата и борбата с всички форми на дискриминация срещу тях,
–	като взе предвид съвместното изявление от 13 януари 2026 г. на специалните докладчици на ООН и независими експерти,
–	като взе предвид Устава на Организацията на обединените нации,
–	като взе предвид Всеобщата декларация за правата на човека от 1948 г.,
–	като взе предвид докладите на специалния докладчик на ООН относно положението с правата на човека в Ислямска република Иран,
–	като взе предвид прессъобщението от 10 януари 2026 г. на Службата на Върховния комисар на ООН по правата на човека, озаглавено Iran: UN Fact-Finding Mission calls for immediate restoration of internet access and adherence to international human rights law (Иран: Мисията на ООН за установяване на фактите призовава за незабавно възстановяване на достъпа до интернет и спазване на международното право в областта на правата на човека),
–	като взе предвид член 136, параграфи 2 и 4 от своя Правилник за дейността,
А.	като има предвид, че на 28 декември 2025 г. в Иран избухнаха демонстрации, които бързо прераснаха в национални протести, като от 8 януари 2026 г. десетки хиляди иранци изпълниха улиците в различни градове и провинции, като през следващите дни техният брой нарасна до стотици хиляди; като има предвид, че демонстрациите бяха започнати от търговците на базарите, които затвориха магазините си, за да протестират срещу западащата икономика на Иран, срещу факта, че са маргинализирани в рамките тази икономика, срещу срива на валутата и ерозията на жизнените стандарти, и прераснаха в по-големи антиправителствени протести, представляващи широк спектър от иранското общество, като демонстрантите призовават за фундаментална политическа промяна и за край на настоящия режим;
Б.	като има предвид, че демонстрациите първоначално бяха подхранени от дълбоко недоволство във връзка с бедственото състояние на икономиката на страната, рязко покачващите се цени на храните, нарастващата инфлация и широко разпространената корупция; като има предвид, че иранският режим системно не успява да задоволи основните потребности на своето население;
В.	като има предвид, че иранските сили за сигурност, включително Корпусът на гвардейците на ислямската революция (IRGC) и полицията, извършват систематични, жестоки репресии в цялата страна срещу протестиращите, като използват смъртоносна сила, което се осъществява с помощта на китайско оборудване и технологии за наблюдение, и убиват и задържат хиляди мирни демонстранти; като има предвид, че има съобщения, че иранските сили за сигурност са използвали химически оръжия за потушаване на протестите; като има предвид, че понастоящем броят на убитите е подценен, тъй като прекъсването на интернет възпрепятства комуникацията; като има предвид, че според независимата международна мисия на ООН за установяване на фактите относно Ислямска република Иран достоверни сведения сочат, че Върховният съвет за национална сигурност е направил изявление, с което нарежда на силите за сигурност да извършват „решителни“ репресии, за да сложат край на протестите; като има предвид, че според мисията на ООН за установяване на фактите насилието от страна на държавата е било особено брутално в регионите с етнически малцинства; като има предвид, че иранските органи извършиха масови произволни арести, като задържаха хиляди протестиращи, активисти, журналисти и защитници на правата на човека, без справедлив процес и въз основа на фалшиви обвинения, свързани с националната сигурност; като има предвид, че иранските съдебни органи ускориха бързите производства срещу задържани демонстранти в несправедливи съдебни процеси и наложиха смъртно наказание; като има предвид, че по време на протестите иранските съдебни органи изпълниха смъртни присъди въз основа на предишни присъди;
Г.	като има предвид, че тези действия представляват сериозни нарушения на международното право в областта на правата на човека, включително на задълженията по Международния пакт за граждански и политически права, по който Иран е страна;
Д.	като има предвид, че Иран продължава да прилага смъртното наказание като ключов инструмент за репресии с цел сплашване на протестиращите и заглушаване на несъгласието;
Е.	като има предвид, че от 8 януари 2026 г. насам иранските органи са наложили прекъсване на комуникациите в цялата страна, прекъснали са достъпа до интернет и са блокирали мобилните и стационарните мрежи, като това прекъсване е едно от най-всеобхватните и сложните в световната история и възпрепятства способността на иранския народ да общува, да се организира и да информира външния свят в условията на брутални репресии, като целта е прикриване на истинския мащаб на протестите и на бруталността на репресиите и подкопаване на медицинската помощ; като има предвид, че Иран е сред основните извършители на спиране на интернет, и има дълга история на блокиране на достъпа до интернет и телекомуникации по време на размирици, за да заглуши несъгласието и да потуши протестите;
Ж.	като има предвид, че правото на свобода на мирни събрания и сдружаване е защитено от член 20 от Всеобщата декларация за правата на човека;
З.	като има предвид, че ръководството на режима продължава да пренебрегва законните искания на протестиращите; като има предвид, че според Статистическия отдел на ООН почти 60% от населението на Иран е на възраст под 39 години и по-голямата част от населението е родено след Ислямската революция от 1979 г.;
И.	като има предвид, че иранските органи публично заплашиха да продължат да потушават протестите и строго да наказват участниците в тях; като има предвид, че според наличните сведения на 14 януари 2026 г. иранският министър на правосъдието е заявил, че всеки, арестуван след 8 януари 2026 г., е престъпник и терорист, като така на практика криминализира мирния протест и допълнително потиска свободата на изразяване на мнение и свободата на събранията; като има предвид, че Парламентът последователно и недвусмислено е осъждал потисничеството и насилието от страна на иранския режим срещу собствения му народ, включително използването на екзекуции, налагането на смъртни присъди след провеждането на несправедливи съдебни процеси, нечовешките условия на задържане и систематичните нападения срещу политически активисти и етнически и религиозни общности; като има предвид, че Парламентът многократно е призовавал Корпуса на гвардейците на ислямската революция да бъде квалифициран като терористична организация;
Й.	като има предвид, че седем експерти на ООН по правата на човека призоваха иранските органи да прекратят цикъла на насилие, да зачитат основното право на народа да изразява несъгласие и да участва в мирни протести без страх от репресии, както и да отговорят на исканията на народа по отношение на гражданските, политическите, икономическите и културните права;
К.	като има предвид, че неотдавнашната вълна от демонстрации е кулминацията на дълга поредица от масови протести, последвани от ужасни репресии; като има предвид, че последните въстания в Иран, обхванали цялата страна – въстанието „Зелено движение“ през 2009 г. и движението „Жена, живот, свобода“ от септември 2022 г., предизвикано от убийството на 22-годишната Джина Махса Амини от нравствената полиция на страната – също бяха посрещнати с брутални репресии, при които срещу жените беше стреляно с куршуми целенасочено по техните лица, гърди и гениталии;
Л.	като има предвид, че Европейският парламент присъди своята награда „Сахаров“ за свобода на мисълта за 2023 г. на Джина Махса Амини и на движението „Жена, живот, свобода“ в Иран като признание за всички смели жени, мъже и млади хора в Иран, които под огромен натиск продължиха борбата за своите права и за промяна;
М.	като има предвид, че държавните политики позволиха рутинното прилагане на задължителни разпоредби за облеклото чрез патрули на нравствената полиция, на технологии за наблюдение и на административни санкции, което доведе до арести, глоби, отказ на достъп до образование и заетост, както и до наказания с лишаване от свобода за жени и момичета, които не ги спазват; като има предвид, че са документирани случаи на физическо насилие и смъртни случаи по време на задържане, свързано с прилагането на тези разпоредби; като има предвид, че огромните кураж и решимост на смелите жени в Иран, които се изправиха срещу страхливите тактики на режима с безстрашие и неподчинение, бяха от решаващо значение за съпротивата срещу този брутален режим;
Н.	като има предвид, че Ислямска република Иран играе силно дестабилизираща роля в Близкия изток и по-широкия регион, включително чрез подпомагане на терористични марионетни групи като Хизбула в Ливан, хутите в Йемен, Хамас в Газа и шиитските милиции в Ирак, и създава ос на терор, простираща се в целия регион; като има предвид, че вредното влияние на Иран не се ограничава до Близкия изток, тъй като той продължава да представлява огромен риск за европейската сигурност и демокрациите по света чрез хибридни заплахи и злонамерени действия в киберпространството, включително като подпомага Русия в агресивната ѝ война срещу Украйна, например като я снабдява с въоръжени дронове, ракети и боеприпаси и предоставя технологии и обучение, които позволиха на Русия да увеличи производството си, и като подкрепя венесуелската диктатура;
О.	като има предвид, че достоверни доказателства сочат, че иранските дипломатически представителства в няколко държави членки са участвали в пропаганда, дезинформация и сплашване, насочени срещу общностите на иранската диаспора в Европа, в нарушение на международното право и принципите, уреждащи дипломатическите отношения;
П.	като има предвид, че ЕС е приел три режима на санкции срещу Иран: един в отговор на сериозните нарушения на правата на човека в страната, подновяван ежегодно и последно удължен до 13 април 2026 г., един във връзка с неразпространението на оръжия за масово унищожение и трети в отговор на военната подкрепа на Иран за агресивната война на Русия срещу Украйна и за въоръжени групировки и образувания в Близкия изток и региона на Червено море; като има предвид, че чрез тези режими над 230 лица и 40 образувания в Иран, сред които и Корпусът на гвардейците на ислямската революция (IRGC), понастоящем са обект на санкции;
Р.	като има предвид, че в отговор на жестоките репресии на иранските органи срещу националните протести и техния отказ да зачитат основните свободи, през януари 2026 г. чрез решение на своя председател Парламентът забрани на всички дипломатически служители и представители на Ислямска република Иран да влизат в помещенията на Парламента в Брюксел, Страсбург и Люксембург, като притежателите на ирански паспорти подлежат на проверка и достъп може да им бъде отказан, ако се установи, че действат от името на режима;
С.	като има предвид, че през последните години органите на Иран засилиха преследването и наказването на етнически и религиозни общности, особено на християни, като националните съдилища постановяват продължителни присъди лишаване от свобода по обвинения, свързани единствено с вероизповеданието или религиозните дейности на съответните лица;
1.	осъжда недвусмислено и изразява възмущение от бруталните репресии и масовите убийства, извършвани от иранския режим срещу протестиращите, които през последните две седмици излязоха на улиците в десетки градове; изразява пълната си солидарност с народа на Иран и неговото смело и легитимно протестно движение, с което се настоява за достойнство, безопасност и зачитане на правата на иранския народ;
2.	изисква иранските органи, под ръководството на диктатора Али Хаменей, безусловно да прекратят използването на насилие срещу мирни демонстранти, незабавно да спрат всички екзекуции и да прекратят убийствата и репресиите на цивилни лица, упражняващи основните си права; изисква тези права, по-специално свободата на изразяване на мнение и свободата на събранията, да бъдат зачитани безусловно и по всяко време;
3.	призовава за незабавното освобождаване на всички лишени от свобода демонстранти и политически затворници; изразява възмущение от ужасяващо високия брой смъртни случаи и големия брой незаконно задържани протестиращи;
4.	изразява своите най-искрени съболезнования на семействата на всички хора, убити в резултат на жестоките репресии от страна на иранските органи; изразява дълбокото си възмущение от съобщенията за нападения и сплашване, извършвани от репресивните сили за сигурност и членове на Корпуса на гвардейците на ислямската революция срещу семействата и роднините на убитите по време на протестите; изразява дълбока загриженост във връзка със сведенията за отвратителната практика на иранските органи да изнудват семействата на жертвите да заплащат големи суми, за да получат телата на своите починали роднини;
5.	призовава Съвета, в съответствие с Общата позиция на Съвета от 27 декември 2001 г. за прилагането на специални мерки за борба с тероризма[footnoteRef:2], Регламент (ЕО) № 2580/2001 на Съвета[footnoteRef:3], Директива (ЕС) 2017/541[footnoteRef:4] и глобалния режим на ЕС на санкции за нарушения на правата на човека, да пристъпи незабавно към определянето на Корпуса на гвардейците на ислямската революция (IRGC), включително милицията „Басидж“ и силите „Кудс“, изцяло като терористични организации; изразява съжаление относно факта, че някои държави членки неизменно се противопоставят на засилването на ограничителните мерки срещу иранския режим; призовава това определяне да бъде отразено в режима на ограничителни мерки на ЕС; призовава за разширяване и стриктно прилагане на глобалния режим на ЕС на санкции за нарушения на правата на човека и други ограничителни мерки на ЕС, включително замразяване на активи и забрана за издаване на визи, срещу всички ирански длъжностни лица, отговорни за репресиите, и срещу всички образувания, които са под контрола или действат от името на кабинета на върховния лидер, в това число включване на всички съответни части и лица от Корпуса на гвардейците на ислямската революция в антитерористичния списък на ЕС, и прилагането на замразяване на активи, забрана за пътуване и други подходящи ограничителни мерки; подчертава, че Корпусът на гвардейците на ислямската революция, включително всички негови клонове и свързани образувания, играе централна роля в жестоките репресии срещу мирни демонстранти и в тежките нарушения на правата на човека, извънсъдебните екзекуции и спонсорирания от държавата тероризъм както на национално, така и на регионално равнище; призовава държавите членки едновременно да предприемат всички подходящи национални мерки, за да гарантират пълното прилагане и изпълнение на това определяне;  [2:  	OВ L 344, 28.12.2001 г., стр. 93, ELI: http://data.europa.eu/eli/compos/2001/931/oj.]  [3:  	Регламент (ЕО) № 2580/2001 на Съвета от 27 декември 2001 г. относно специалните ограничителни мерки за борба с тероризма, насочени срещу определени лица и образувания (OB L 344, 28.12.2001 г., стр. 70, ELI: http://data.europa.eu/eli/reg/2001/2580/oj).]  [4:  	Директива (ЕС) 2017/541 на Европейския парламент и на Съвета от 15 март 2017 г. относно борбата с тероризма и за замяна на Рамково решение 2002/475/ПВР на Съвета, и за изменение на Решение 2005/671/ПВР на Съвета (OВ L 88, 31.3.2017 г., стр. 6, ELI: http://data.europa.eu/eli/dir/2017/541/oj).] 

6.	отдава почит на смелия ирански народ, който в продължение на седмици излиза на улиците, за да протестира срещу потисничеството на режима и изключително трудните икономически и социални условия, и изразява силната си подкрепа за него; приветства смелостта на многобройните млади хора, жени и защитници на правата на човека, които продължават да се борят за правата си въпреки личните последици за тях и бруталните репресии, пред които са изправени; признава решаващата роля на движението „Жена, живот, свобода“, което вдъхна смелост на населението и протестиращите и разкри слабостта на режима и отдалечаването му от иранския народ; осъжда санкциите, наложени от иранските органи срещу членове на Европейския парламент и на националните парламенти, и призовава те да бъдат отменени незабавно;
7.	решително осъжда широко разпространеното, брутално, умишлено и непропорционално използване на сила от страна на иранските сили за сигурност срещу мирните протестиращи; изразява възмущението си от факта, че тези убийства не са резултат от случайни сблъсъци, а от генерализирана и системна политика и от умишленото решение да се премахнат всякаква съпротива и протести; изразява тревогата си, че убийствата на хиляди протестиращи указват смразяваща промяна в потисническата политика на иранския режим, която преминава от възпиране към стратегическо елиминиране; призовава държавите членки да потърсят отговорност от иранските длъжностни лица, за които е доказано, че са пряко замесени в продължаващите репресии, за техните престъпления съгласно международното право; призовава ЕС и неговите държави членки да се подготвят за всички възможни сценарии, включително за потенциален срив на иранския режим, и да гарантират, че в нито един момент на нито един участващите в репресиите няма да бъде предоставено убежище на територията на ЕС;
8.	изисква да бъдат освободени безусловно всички протестиращи, защитници на правата на човека и журналисти, които понастоящем са задържани в Иран; изисква от органите да информират всички семейства за местоположението на техните задържани роднини; призовава да бъде предоставен безпрепятствен достъп на адвокати и международни наблюдатели до всички лица, задържани по време на протестите, както и да се съобщи на международната общност самоличността на задържаните; призовава за незабавното освобождаване и безопасното репатриране на всички граждани на ЕС, които понастоящем са лишени от свобода в Иран, и решително осъжда безскрупулното използване от страна на режима на дипломация на заложниците;
9.	категорично отхвърля твърденията на иранските органи, че протестите са били подбудени от чуждестранни агенти; отбелязва, че протестите произтичат от дълбокото недоволство на широки сегменти от иранското население, по-специално младите хора, жените и малцинствените групи, в условията на дълбоките и многобройни кризи, пред които е изправена страната;
10.	припомня международните задължения на Иран в областта на правата на човека, включително зачитането на правото на мирни събрания, свободата на изразяване на мнение и правото на живот, залегнали във Всеобщата декларация за правата на човека и международните договори, по които Иран е страна; призовава ЕС да продължи да подкрепя гражданското общество, правата на човека и хуманитарните организации в Иран;
11.	подчертава дълбоко нелегитимния и насилствен характер на нехуманния ирански режим, който се основава единствено на терор, страх и сплашване и се противопоставя на всякакъв религиозен, културен и етнически плурализъм; призовава Комисията и държавите членки да упражняват ефективен натиск върху режима; разпознава в огромната вълна от протести недвусмислен знак за неустойчивостта на тази система след десетилетия на потисничество и призовава за свободен и демократичен преход в Иран; изразява пълната си солидарност с иранската диаспора, която играе решаваща роля по отношение на исканията за свобода и демокрация и подкрепата за протестите; признава иранския народ за единствен законен източник на власт и суверенитет в Иран;
12.	призовава да бъдат координирани мерките с единомислещи партньори и да бъдат придружени те от усилия за противодействие на заобикалянето на санкциите в световен мащаб; приветства неотдавнашното приемане от страна на САЩ на целенасочени санкции срещу висши ирански длъжностни лица, отговорни за репресиите, и настоятелно призовава ЕС да предприеме подобни действия; призовава за експулсиране на роднините на членовете на Корпуса на гвардейците на ислямската революция, които учат или работят в ЕС;
13.	призовава ЕС и неговите държави членки да използват всички инструменти, с които разполагат, за предотвратяване, възпиране и реагиране на злонамерени действия в киберпространството, чуждестранно манипулиране на информация и вмешателство, включително тези, извършвани от иранските органи или вменени на тези органи; насърчава пълноценното използване на инструментариума на ЕС за кибердипломация, включително ограничителните мерки срещу лица и образувания, отговорни за кибератаки, и на режима на санкции на ЕС, насочен срещу такива атаки; настоятелно призовава ЕС да укрепи способностите си в областта на стратегическата комуникация, изграждането на стабилност и вменяването на отговорност за кибератаки в координация с международните партньори;
14.	осъжда усилията на иранския режим да цензурира протестите чрез прекъсване на достъпа до интернет и телефонните мрежи в цялата страна; призовава за незабавната отмяна на всички забрани за онлайн комуникации и услуги в Иран; призовава ЕС и неговите държави членки значително да увеличат техническата и финансовата подкрепа, за да гарантират сигурен цифров достъп и предоставяне на инструменти за заобикаляне на цензурата и на цифрова защита за иранското гражданско общество, журналисти и защитници на правата на човека; призовава доставчиците на технологии и спътникови услуги да проучат всички законни и осъществими средства за улесняване на безопасния достъп до комуникационни услуги, като например свързаност „директно към мобилния телефон“, за да се гарантира непрекъснат достъп до информация за иранските граждани, по-специално за да се даде възможност за съобщения и сигнали при извънредни ситуации чрез SMS и да се предотврати злоупотребата с платформи с цел репресии;
15.	подчертава факта, че в продължение на десетилетия иранският режим постоянно участва в систематичното преследване на активисти в областта на правата на човека, политически дисиденти, малцинствени общности и жени, по-специално чрез порочни модели на репресии; изразява солидарността си с всички лица в Иран, преследвани заради своите убеждения или идентичност, и отчита смелостта на малцинствените общности, които са изправени пред системна дискриминация, включително кюрдите, белуджите, бахаите и християните; призовава за незабавното и безусловно освобождаване на всички лица, задържани единствено заради това, че са упражнили правото си на свобода на религията или убежденията;
16.	отново призовава Иран да предостави незабавен и безпрепятствен достъп на мисията за установяване на фактите с мандат от ООН, с оглед на необходимостта от международен контрол в този климат на пълна безнаказаност, в който иранските органи системно извършват тежки престъпления съгласно международното право, включително убийства, изтезания, изнасилвания и насилствени изчезвания, за да заглушат несъгласието, както и с оглед на необходимостта от събиране и запазване на доказателства в подкрепа на бъдещи наказателни преследвания; призовава ЕС да подкрепи удължаването на мандата на мисията на ООН за установяване на фактите относно Иран в Съвета по правата на човека и да разшири мандата ѝ, така че той да обхване и разследването на настоящите жестокости;
17.	отбелязва важната роля на жените и момичетата в протестите и осъжда системното потискане, от страна на режима, на жените и други уязвими групи чрез законови и подзаконови актове, които налагат строги ограничения върху свободите и правата, включително унизителния закон за задължителното носене на хиджаб и злоупотребите при прилагането му, строгите ограничения върху сексуалното и репродуктивното здраве на жените и нарушенията на политическите, социалните, икономическите, културните и личните права на жените;  подчертава, че дискриминационно наследствено право и законите за свидетелските показания и гражданството, които предоставят на жените неравен правен статут и ограничават тяхната автономност както в обществения, така и в личния живот, са в противоречие с международните стандарти в областта на правата на човека, с които Иран е обвързан;
18.	отново осъжда потресаващо големия брой екзекуции, извършени през последните две години, особено след избухването на неотдавнашните демонстрации в края на декември, като символ на пълното незачитане от страна на режима на човешкия живот и достойнство;
19.	припомня, че Иран има най-високия процент смъртни присъди на глава от населението в света и че след надигането на движението „Жена, живот, свобода“ през 2022 г. иранските органи започнаха безмилостно увеличаване на екзекуциите, включително срещу дисиденти, жени, журналисти и малцинства; осъжда факта, че само през 2025 г. режимът е екзекутирал 1 500 души; отново заявява дългогодишното противопоставяне на ЕС на смъртното наказание и призова за незабавното премахване на смъртните присъди;
20.	изразява пълната си подкрепа за иранската опозиция и приканва ЗП/ВП да започне приобщаващ диалог с иранската демократична опозиция с цел насърчаване на демократично, свободно и плуралистично бъдеще за Иран; призовава представители на иранската демократична опозиция да бъдат поканени в Европейския парламент, като същевременно отново заявява, че иранският народ е този, който трябва да определи бъдещото си правителство; насърчава Комисията да разшири техническата и финансовата помощ за иранското гражданско общество; призовава различните участници в демократичната опозиция да работят заедно, като проправят пътя за справедлив, приобщаващ и демократичен процес, който да успее да донесе свобода и достойнство на всички ирански граждани, независимо от тяхната етническа принадлежност, религия и пол; призовава ЕС и неговите държави членки да си сътрудничат тясно с единомислещи партньори, за да подкрепят един свободен Иран, в който имат превес всеобщите права на човека и равенството и който е оформен от самия ирански народ; изразява убеждението си, че насърчаването на различните общности в страната и на основното регионално, културно и етническо многообразие е от ключово значение за осигуряването на демократичното и мирно бъдеще на Иран; 
21.	отново подчертава, че иранският режим активно сее хаос и разруха в региона в продължение на десетилетия, като същевременно участва в брутални модели на вътрешни и транснационални репресии; осъжда бруталното използване от иранските органи на транснационални репресии, както онлайн, така и офлайн, за заглушаване, сплашване, репресиране, принуждаване или дори отвличане на опоненти, както и за заплашване на семействата им в чужбина; призовава Комисията, в тясно сътрудничество с държавите членки, да укрепи механизмите за превенция, защита и реагиране в рамките на ЕС и да гарантира, че всички действия на транснационални репресии се разследват и преследват ефективно; подчертава, че Иран продължава да представлява най-голямата и най-съществена заплаха за сигурността и стабилността в по-широкия регион и най-значимата пречка пред мира; отново осъжда категорично злонамерените действия и намесата на Иран в целия регион и извън него, най-вече в Ливан, Сирия, Йемен, Ирак, както и в Западния бряг и Газа;
22.	отбелязва, че Иран и Русия във все по-голяма степен споделят критична разузнавателна информация и си сътрудничат за избягване на санкциите чрез фиктивни дружества, банкови връзки и трансфери на нефт, при които устройствата за проследяване се изключват; призовава за по-добро прилагане на санкциите на ЕС, за спешно модернизиране на системите за автоматична идентификация с цел да се противодейства на избягването на санкциите и ембаргото и за засилване на надзора и инспекциите на заподозрени ирански кораби;
23.	призовава ЗП/ВП, в координация с държавите членки, да засили дипломатическия ангажимент в подкрепа на иранския народ, като проучи възможността за установяване на засилено дипломатическо присъствие или представителство на ЕС, способно да предоставя закрила, хуманитарна помощ и консулска подкрепа на лица, изложени на риск поради упражняването на основните си права, включително мирни демонстранти; подчертава необходимостта да се обмислят мерки, чрез които да се предоставят места за убежище, информация и помощ в съответствие с международното право и съответните правни прецеденти на държавите – членки на ЕС, с цел подобряване на капацитета на Съюза за наблюдение, докладване и реагиране на сериозни нарушения на правата на човека на място;
24.	приветства ангажимента на ЗП/ВП за прилагане на допълнителни принудителни мерки срещу Иран; призовава Съвета и държавите членки бързо да разширят обхвата на съществуващите ограничителни мерки, за да отговорят спешно и по подходящ начин на продължаващите репресии; приветства факта, че ЕС обмисля целенасочени санкции срещу лица и образувания, отговорни за жестоките репресии срещу протестиращите, и настоятелно призовава за бързото приемане на тези санкции;
25.	призовава Европейската служба за външна дейност (ЕСВД) да изготвя редовни доклади относно положението в Иран; предлага да се създаде или да се намери домейн, в който да могат да бъдат регистрирани имената на всички жертви на неотдавнашните масови убийства, за да се документират случаите и запазят данните за убитите или пострадалите;
26.	призовава държавите – членки на ЕС, и ЕСВД да поискат специално заседание на Съвета на ООН по правата на човека относно кризата с правата на човека в Иран, за да се покаже и насърчи легитимната международна опозиция срещу поведението на иранския режим;
27.	призовава Комисията и държавите членки да подкрепят всички усилия за търсене на отговорност в рамките на ООН и извън ООН, които са насочени към документиране на смъртните случаи и тяхното бързо, независимо и прозрачно разследване, включително чрез събиране на свидетелски показания и доказателства от хора, бягащи от страната; приветства решението на Съвета на ООН по правата на човека да проведе специално заседание, посветено на положението в Иран;
28.	подчертава, че всяко нормализиране на отношенията с Иран зависи от безусловното освобождаване на всички политически затворници, проверимото прекратяване на системните репресии и действителния напредък към демокрация и правова държава;
29.	призовава ЕСВД, Комисията и държавите членки да продължат да повдигат въпроса за нарушенията от страна на иранския режим в рамките на двустранни и многостранни форуми и да гарантират, че ограничителните мерки на ЕС продължават да бъдат целенасочени, основани на доказателства и съсредоточени върху лицата и образуванията, отговорни за сериозни нарушения на правата на човека;
30.	приветства решението на своя председател Роберта Мецола да забрани достъпа на всички дипломатически служители и представители на иранския режим до всички помещения на Парламента; призовава държавите членки да последват този пример и да приемат подобни ограничения, включително отнемане, ако е необходимо, на дипломатическия статут на служителите на дипломатическите и консулските мисии на Иран в целия ЕС;
31.	възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на държавите членки и на кабинета на президента на Ислямска република Иран.

